BDHS

BDHS alebo Blikajúci Dychový Hudobný Systém je slovenská hudobná skupina, ktorá vznikla v roku 2015 v Prešove. Napriek tomu, že oficiálnym názvom je Blikajúci Dychový Hudobný Systém, skupina občas uvádza aj iné vysvetlivky tejto skratky, ako Bass Drums Horns System, Bach Debussy Händel Sibelius, Brutálne Dobrá Hudobná Skupina či Braňo Dušan Honza Svätopluk.

 História skupiny 

 2015 – 2016: začiatky 
BDHS alebo Blikajúci Dychový Hudobný Systém vznikol v roku 2015 v Prešove ako spoločná iniciatíva tria Tomáša Paľa, Lukáša Guldena a Tomáša Urbana. Ich zámerom bolo imitovať zvuk tanečnej elektronickej hudby živými nástrojmi (trombón, barytón saxofón a bicie). Svojou tvorbou chceli podľa vlastných slov „zachrániť rave a napríklad aj techno“. Zakladajúci členovia sa pred rokom 2015 stretli už v zoskupení Cyklišťanka. Prvé verejné vystúpenia BDHS sa uskutočnili na výstave vinárov Štiavnická Vínna Špacírka 2015 a na prešovskej Cyklométe 2016. Na oboch týchto podujatiach sa skupina odvtedy zúčastňuje s každoročnou pravidelnosťou.

 2017 – 2019: prvý singel „Kurča“, singel „Baklažán“ 
Po dvoch rokoch koncertovania sa dychová sekcia skupiny v roku 2017 rozšírila o Jara Janeka (trúbka). Dňa 6. septembra 2017 skupina vydáva prvý singel s názvom „Kurča“. Skladba je hudobnou manifestáciou pocitov kurčaťa, ktoré „príde domov z práce, zapne si televízor a pozerá správy.“ K singlu vyšiel aj videoklip. Ten obsahuje zábery zo živých vystúpení skupiny, ako aj zábery na členov tancujúcich s rôznymi svetelnými doplnkami.

Po debute vychádza 13. júna 2018 skladba „Baklažán“. Pieseň vznikla na podnet pesničkára Eda Klenu a jej text bol experimentálne prekladaný cez online prekladače. BDHS tak využíva spev po španielsky, doplnený slovenskými titulkami a animovaným videoklipom. S prichádzajúcimi ponukami od väčších festivalov sa k akustickému „prenosnému“ setu pripája aj druhý – pódiový – set, ktorý zahŕňa aj elementy elektronickej hudby. Do skupiny prichádza bubeník Miroslav Szirmai (bicie).

 2020 – 2021: COVID, singel Tancuj, Pohoda in the Air, Klubtúra 
Vďaka pandémii a dočasnému pozastaveniu koncertného účinkovania sa BDHS venuje štúdiovej tvorbe. Ku skupine pribúda nový člen - Martin Urban. V lete 2020 vydávajú singel „Tancuj“, v ktorom predstavujú svoju agendu – „že tancovaním sa toho veľa pokaziť nedá.“ Prichádza tiež prvé účinkovanie na festivale Pohoda – a to v netradičnej podobe Pohoda in the Air, ktorá je vysielaná online. BDHS tu vystúpilo s plnohodnotnou svetelnou show, ktorú mal na svedomí svetelný technik Lukáš Križan. 5. októbra 2021 je na STVR odvysielaná epizóda hudobno-diskusnej relácie Klubtúra, konkrétne z bardejovského hudobného klubu Bašta, kde sa BDHS predstavilo so skladbami „Tancuj“ a „Kurča“.

 2022 – 2023: singel „Nohy“ a debutový album Fluorescent Highlighter 
4. mája 2022 skupina predstavuje singel a videoklip „Nohy“ z pripravovaného štúdiového albumu. V roku 2022 BDHS účinkuje na viacerých festivaloch: Hudba v meste, Cieszyn Film Festival, Uprising, Kremnické gagy, Slovenské alternatívne leto. Ku skupine sa pridávajú vokalistka Laura Fahian a bubeník a gitarista Stanislav Čorej. BDHS dostáva príležitosť vystúpiť ako predskokan pre švédsku skupinu Movits! v bratislavskej Novej Cvernovke. 24. októbra 2022 sa priaznivci konečne dočkajú debutového albumu Fluorescent Highlighter, ktorý je žánrovo naozaj pestrý. Dancefloor, techno, disko, drum and bass – to všetko sú žánre, ktoré na albume majú svoje miesto. Album bol pokrstený v prešovskom hudobnom klube Stromoradie 26. novembra 2022.

V nasledujúcej koncertnej sezóne sa k skupine pridávajú aj speváčka Alexandra Tkáčová a bubeník Stanislav Geci. BDHS vystupuje na festivalových podujatiach akými sú napríklad Sen noci svätojurskej, Atmosféra, Fest Fajny Fest, Helfest a srbský Malomfesztivál. V októbri a v decembri je BDHS predskokanom na turné skupín Chiki liki tu-a a Heľenine oči.

 2024 - súčasnosť: obmenená zostava, singel „Zemeguľa Discoguľa“ a druhý štúdiový album :Musicbouquet 
Do skupiny pribúda nový nástroj - violončelo v podaní Mileny Hrušovskej a tiež gitarista Lukáš Valkučák. V lete účinkujú na festivaloch Sen noci svätojurskej, Atmosféra, Vrbovské vetry, City Fest (Žiar nad Hronom), Woodnastocka, Gelnické iluminácie a Barbaccan.

Dňa 31. januára 2025 vychádza pilotný singel „Zemeguľa Discoguľa“ z druhého štúdiového albumu. Pred jeho vydaním skupina ešte vydáva tri single s názvom „Little Bear“, „Sekčov“ a „Do posledného dychu (Tancuj)“. Druhá štúdiovka :Musicbouquet vychádza 9. mája 2025. Nachádza sa na nej 13 skladieb a od prvého albumu sa líši prepracovanejším zvukom, a vrstvením živých a elektronických nástrojov.

 Členovia 
 Tomáš Paľo – spev, trombón
 Jaroslav Janek – trúbka, klávesy, basgitara, vokály
 Alexandra Tkáčová – spev
 Milena Hrušovská – violončelo, klávesy, vokály
 Lukáš Gulden – barytón saxofón
 Stanislav Geci – bicie, perkusie
 Lukáš Valkučák – elektrická gitara
 Miroslav Szirmai – bicie, perkusie

 Bývalí členovia 
 Tomáš Urban – elektrická gitara, klávesy, basgitara, perkusie (2015 – 2023)
 Martin Urban – elektrická gitara, basgitara, perkusie (2019 – 2024)
 Laura Fahian – spev (2022 – 2023)
 Stanislav Čorej – bicie, elektrická gitara, basgitara, (2022 – 2024)

 Diskografia 
 Štúdiové albumy 
 Fluorescent Highlighter (2022)
 :Musicbouquet (2025)

 Single 
 Kurča
 Balažán
 Tancuj
 Nohy
 Zemeguľa Discoguľa
 Little Bear
 Sekčov
 Do posledného dychu (Tancuj)

Referencie

Kategória:Slovenské hudobné skupiny
Kategória:Slovenské dance hudobné skupiny